钦定古今图书集成/明伦汇编/宫闱典/第075卷 > 《嘉定二年册皇太子四首》同前
## 钦定古今图书集成/明伦汇编/宫闱典/第075卷 > 《嘉定二年册皇太子四首》同前

皇帝升坐

于皇我宋，受命于天。升储主鬯，衍庆卜年。典册告备，
庭工载虔。万乘莅止，端冕邃延。

太子入门受册宝

太极端御，少阳肃祗。珉简斯镂，衮服孔宜。式奏备乐，
迺陈盛仪。下拜登受，永言保之。

太子受册宝出门

明两承曜。作贰宣猷。茂德金昭。令誉川流。豫定厥本。
永贻迺谋。三朝致养。问寝龙楼。

皇帝降坐

《震》洊体象，我储明兮。《涣》扬显册，我礼成兮。大驾言旋，
警跸鸣兮。燕祉无疆，邦之荣兮。